Courier Guy nié gepos ná lasterklagArgieffoto (Foto: Will Francis/Unsplash) Die Advertensiebeheerraad (ARB) het die afgelope week beslis dat ŉ advertensie waarin ŉ vrou die woord “jir” gebruik, niks met godsdiens te doen het nie. In die radioadvertensie vir The Courier Guy se Pudo Locker-stelsel sê ŉ vrou: “So ek het my ma se verjaardaggeskenk hier in Kloofendal. Sy’s mos innie Kaap! Nou moet ek in ŉ ry staan ​​om dit vir haar te stuur, jirrr, toue is so 2019. Nee man!” Vanessa Roux, ŉ luisteraar wat dié advertensie in Junie op Hot 91.9FM gehoor het, het die klag by die ARB aanhangig gemaak en gesê sy neem aanstoot teen die gebruik van die woord, wat volgens haar ŉ verwysing na “Here” of “God” is. Sy het aangevoer dit is godslasterlik en dat sy grootgemaak is om nie die Here se Naam ydellik te gebruik nie. Die ARB het bevind dat die advertensie niks met godsdiens te doen het nie, en dat die gebruikte woord “jir”, en nie “jirre” nie, ŉ algemene uitdrukking in Kaapsafrikaans is. Dit is soortgelyk aan woorde soos “jislaaik”, wat gewoonlik gebruik word om irritasie, ergernis of ontsteltenis aan te dui. Ander kenmerke van die dialek wat voorkom is die vermenging van Afrikaans en Engels, en frases soos “She’s mos innie Kaap” en “lekka quick”. Vanuit ŉ objektiewe perspektief bevind die raad dat die boodskap van The Courier Guy se advertensie duidelik is: die ongerief daaraan verbonde om in ‘n ry te staan ​​wanneer jy ŉ pakkie wil pos teenoor die gemak om van die adverteerder se Pudo-diens gebruik te maak. Die ARB het voorts in sy bevinding gesê dat aanstootlikheid subjektief is, en wat sommige persone dalk lasterlik vind, vir ander humoristies of onbenullig is. Hoewel dit vir sommige godsdiensgroepe ongemaklik kan wees om sulke frases in advertensies te hoor of sien, is dit egter nie ŉ waarborg vir die verwydering daarvan nie. Veral wanneer die konteks van die advertensie nie ŉ aanstootlike boodskap kommunikeer of afbreuk doen aan ŉ bepaalde godsdiensgroep of godsdiens in die algemeen nie. Suid-Afrika is ŉ sekulêre samelewing met veelvuldige godsdienste, sê die raad, en daarom is dit byna onmoontlik om aan alle kerkgroepe en denominasies se reëls te voldoen. Indien daar gehoor gegee word aan alle godsdiensgroepe se vereistes, sal adverteerders byvoorbeeld ook nie varkvleisprodukte of vroue met onbedekte hare in hul reklame mag gebruik nie. “Dit is nie redelik dat ŉ lid van ŉ bepaalde godsdiens verwag dat advertensies aan al reëls van hul godsdiens moet voldoen nie. Daar word dus bevind dat die advertensie nie in stryd is met klousule 1 van Afdeling 2 van die Gedragskode vir die Reklamepraktyk nie.” Die raad het ook aangevoer dat luisteraars waarskynlik nie hul siening van God sal verander as gevolg van hierdie advertensie nie. Dit is boonop aanvegbaar dat ŉ persoon wat God aanbid deur dié advertensie aangemoedig word om te begin laster.